[pic] | KOMISIJA EVROPSKIH SKUPNOSTI |

Bruselj, 12.7.2006

COM(2006) 369 konč.

2003/0262 (COD)

MNENJE KOMISIJE v skladu s točko (c) tretjega pododstavka člena 251(2) Pogodbe o EU, o spremembah, ki jih je predložil Evropski parlament v zvezi s skupnim stališču Sveta glede predloga

UREDBE EVROPSKEGA PARLAMENTA IN SVETA o dodajanju vitaminov in mineralov ter nekaterih drugih snovi živilom

O SPREMEMBAH PREDLOGA KOMISIJEv skladu s členom 250(2) Pogodbe ES

2003/0262 (COD)

MNENJE KOMISIJE v skladu s točko (c) tretjega pododstavka člena 251(2) Pogodbe o EU, o spremembah, ki jih je predložil Evropski parlament v zvezi s skupnim stališču Sveta glede predloga

UREDBE EVROPSKEGA PARLAMENTA IN SVETA o dodajanju vitaminov in mineralov ter nekaterih drugih snovi živilom

1. Uvod

Točka (c) tretjega pododstavka člena 251(2) Pogodbe ES določa, da Komisija predloži mnenje o spremembah, ki jih je predlagal Evropski parlament ob drugi obravnavi. Komisija o spremembah, ki jih je predlagal Parlament, daje naslednje mnenje.

2. Ozadje

Datum predložitve predloga EP in Svetu (dokument COM(2003) 671 konč. 2003/0262 (COD)): | 10. november 2003. |

Datum mnenja Evropskega ekonomsko-socialnega odbora: | 31. marec 2004. |

Datum mnenja Evropskega parlamenta, prva obravnava: | 26. maj 2005. |

Datum sprejetja skupnega stališča Datum mnenja Evropskega parlamenta, druga obravnava: | 8. december 2005 s kvalificirano večino. 16. maj. 2006 |

3. Namen predloga

Predlagana uredba zajema dodajanje vitaminov in mineralov in nekaterih drugih snovi živilom. Uporaba različnih nacionalnih pravil je privedla do ovir v trgovini v Skupnosti, ki se jih z načelom medsebojnega priznavanja ni dalo premagati. Zato je treba sprejeti pravila Skupnosti v zvezi s temi praksami. Bela knjiga o varni hrani, ki jo je Komisija sprejela 14. januarja 2000, je napovedala, da bo Komisija sprejela tak ukrep (ukrep št. 61).

Glavni cilji predloga so:

- izboljšati prosti pretok blaga na notranjem trgu,

- prispevati k visoki ravni varovanja zdravja ljudi,

- povečati pravno varnost za izvajalce in s sorazmernimi ukrepi pospešiti inovacije,

- zagotoviti pošteno konkurenco na področju živil.

Predlagana uredba:

- določa razmere, ki jih je treba upoštevati pri obravnavanju prostovoljnega dodajanja vitaminov in mineralov v živila;

- v Prilogi I navaja vitamine in minerale, ki se lahko dodajajo, in v Prilogi II vitaminske pripravke in mineralne soli, ki se lahko uporabljajo;

- določa nekatere omejitve glede živil, katerim se vitamini in minerali smejo dodajati;

- določa merila za določitev najvišjih ravni vitaminov in mineralov v živilih s pomočjo postopka Stalnega odbora za prehranjevalno verigo in zdravje živali;

- določa določitev najnižjih ravni vitaminov in mineralov s pomočjo postopka Stalnega odbora za prehranjevalno verigo in zdravje živali;

- določa ustrezne posebne predpise za označevanje, predstavljanje in oglaševanje proizvodov, katerim so bili dodani vitamini in minerali, poleg drugih takih horizontalnih predpisov, ki se uporabljajo za vsa živila, ali z odstopanjem od njih;

- omogoča državam članicam, da zahtevajo uradno obvestilo o trženju teh proizvodov, da bi olajšale njihov nadzor;

- določa podlago, za pregled in, če je potrebno, zakonsko ureditev dodajanja nekaterih snovi, razen vitaminov in mineralov, živilom.

4. Mnenje Komisije o spremembah Evropskega parlamenta

4.1. Spremembe, ki jih je Komisija sprejela

Komisija lahko v celoti sprejme vseh 8 sprememb, ki jih je sprejel Evropski parlament. Slednje so rezultat kompromisnega sporazuma med Evropskim parlamentom, Svetom in Komisijo ob drugi obravnavi.

Glavne dopolnitve, ki jih uvajajo te spremembe, so:

- uvajajo opredelitev ostalih snovi v skladu z zahtevami iz osnutka Uredbe o prehranskih in zdravstvenih trditvah (COM(2003) 424 konč. – 2003/0165(COD)) (sprememba 14);

- določa, da so snovi, ki so v postopku v skladu s postopkom iz člena 8 in se jih sme splošno uporabljati, naštete na registru Skupnosti (sprememba 11);

- poudarja, da morajo biti vitamini in minerali, ki so dodani živilom, biorazpoložljivi za človeško telo (sprememba 5);

- določa, da se mora Komisija pred dopolnjevanjem prilog posvetovati z zainteresiranimi strankami (sprememba 15);

- predvideva, da Komisija v roku dveh let po datumu začetka veljavnosti Uredbe lahko predloži predlog za največjo količino vitaminov in mineralov, ki se dodajo živilom (sprememba 17);

- določa, da se živila, dana na trg ali označena pred datumom uporabe Uredbe, in ki z njo niso skladna, lahko trži do petintridesetega meseca po datumu začetka veljavnosti Uredbe (sprememba 18);

- v uvodni izjavi navaja primer omejitev živil, ki se jim lahko dodaja vitamine in minerale in natančno določa, da take omejitve veljajo za določene vitamine in minerale (spremembi 1 in 16).

Spremembe so v skladu s cilji predloga Komisije in ohranjajo ravnotežje interesov iz skupnega stališča.

5. Sklep

V skladu s členom 250(2) Pogodbe ES Komisija spremeni svoj predlog, kot je navedeno zgoraj.